
PATVIRTINTA
Lietuvos Respublikos Vyriausybės 
2019 m.          d. nutarimu Nr.

SPRENDIMO DĖL NAUDOJIMOSI VIEŠĄJA GELEŽINKELIŲ INFRASTRUKTŪRA VEŽIMO GELEŽINKELIŲ TRANSPORTU PASLAUGOMS TEIKTI IŠ TREČIOSIOS VALSTYBĖS IR Į JĄ APRIBOJIMO PRIĖMIMO TVARKOS APRAŠAS

I SKYRIUS
BENDROSIOS NUOSTATOS

1. Sprendimo dėl naudojimosi viešąja geležinkelių infrastruktūra vežimo geležinkelių transportu paslaugoms teikti iš trečiosios valstybės ir į ją apribojimo priėmimo tvarkos aprašas (toliau – Aprašas) nustato prašymo nustatyti naudojimosi viešąja geležinkelių infrastruktūra vežimo geležinkelių transportu paslaugoms teikti iš trečiosios valstybės ir į ją apribojimą (toliau – prašymas) pateikimo, nagrinėjimo ir atitinkamo sprendimo parengimo, derinimo ir priėmimo tvarką. 
2. Apraše vartojamos sąvokos suprantamos taip, kaip jos apibrėžtos Lietuvos Respublikos geležinkelių transporto kodekse.

II SKYRIUS
PRAŠYMO PATEIKIMAS IR NAGRINĖJIMAS

3. Sprendimas dėl naudojimosi viešąja geležinkelių infrastruktūra vežimo geležinkelių transportu paslaugoms teikti iš trečiosios valstybės ir į ją apribojimo (toliau – sprendimas dėl apribojimo) gali būti priimamas, kai geležinkelio įmonei (vežėjui) ir (ar) įmonei, kuri važiuoja į geležinkelių infrastruktūros objektų statybos, remonto ir (ar) techninės priežiūros darbų atlikimo vietą ir iš jos (toliau – remonto įmonė), trečiojoje valstybėje sudaromos kliūtys nediskriminacinėmis sąlygomis teikti vežimo geležinkelių transportu paslaugas iš trečiosios valstybės ir į ją, įskaitant atvejus, kai nėra užtikrinama nediskriminacinė prieiga prie geležinkelių infrastruktūros ir susijusių paslaugų atitinkamoje trečiojoje valstybėje, arba kitaip yra iškraipoma tarpvalstybinio susisiekimo geležinkelių transportu su atitinkama trečiąja valstybe konkurencija.
4. Prašymą gali pateikti subjektai, nurodyti Geležinkelių transporto kodekso 3 straipsnio 34 dalyje, remonto įmonės (toliau – suinteresuotas asmuo). Sprendimą dėl apribojimo turi teisę inicijuoti ir Lietuvos Respublikos susisiekimo ministerija. 
5. Suinteresuotas asmuo teikia Susisiekimo ministerijai prašymą, kuriame turi būti ši informacija: 
5.1. suinteresuoto asmens vardas, pavardė, gyvenamosios vietos adresas (jeigu kreipiasi fizinis asmuo), pavadinimas, buveinės adresas, juridinio asmens registravimo vietos valstybė (jeigu kreipiasi juridinis asmuo), kontaktinė informacija (telefono ir fakso numeriai, elektroninio pašto adresas);
5.2. aplinkybės, suinteresuoto asmens vertintinos kaip tarpvalstybinio susisiekimo geležinkelių transportu su atitinkama trečiąja valstybe konkurencijos iškraipymas, ir jas patvirtinantys įrodymai;
5.3. dėl Aprašo 5.2 papunktyje nurodytų aplinkybių patiriamos neigiamos pasekmės;
5.4. kitos sprendimui dėl apribojimo priimti reikšmingos aplinkybės. 
6. Suinteresuoto asmens prašyme taip pat gali būti pateikta ši papildoma informacija:
6.1. siūlomas sprendimas dėl apribojimo;
6.2. Aprašo 6.1 papunktyje nurodyto apribojimo planuojama įtaka geležinkelių transporto veiklai Lietuvos Respublikoje ir kitose Europos Sąjungos valstybėse, trečiosiose valstybėse, jeigu tokia įtaka numatoma.
7. Susisiekimo ministerija, nustačiusi, kad prašymas neatitinka Aprašo 5 punkto reikalavimų, prašyme yra netikslių ir (ar) klaidingų duomenų ar pateikta ne visa Aprašo 5 punkte nurodyta informacija ir Susisiekimo ministerija negali šios informacijos gauti pati ir (arba) sprendimui dėl apribojimo parengti reikalinga papildoma informacija, ne vėliau kaip per 10 darbo dienų nuo prašymo gavimo dienos praneša apie tai suinteresuotam asmeniui ir nustato ne trumpesnį kaip 10 darbo dienų terminą reikalingai informacijai pateikti. 
8. Suinteresuotam asmeniui nepašalinus Susisiekimo ministerijos nustatytų trūkumų per Susisiekimo ministerijos nustatytą terminą, prašymas nenagrinėjamas. Apie tai, kad prašymas nebus nagrinėjamas, suinteresuotas asmuo informuojamas ne vėliau kaip per 3 darbo dienas pasibaigus trūkumams pašalinti nustatytam terminui. Prašymo nenagrinėjimas nepanaikina suinteresuoto asmens teisės pateikti naują prašymą Susisiekimo ministerijai. 
9. Susisiekimo ministerija, nustačiusi, kad pateiktas prašymas atitinka Aprašo 5 punkte nustatytus reikalavimus ar suinteresuotas asmuo pateikė patikslintą prašymą ir (ar) papildomą informaciją pagal Aprašo 7 punktą, ne vėliau kaip per 10 darbo dienų nuo prašymo, patikslinto prašymo ar papildomos informacijos pagal Aprašo 7 punktą gavimo dienos pagal kompetenciją kreipiasi į Lietuvos Respublikos užsienio reikalų ministeriją, geležinkelių transporto rinkos reguliuotoją (išskyrus atvejus, kai prašymą pateikia geležinkelių transporto rinkos reguliuotojas), viešosios geležinkelių infrastruktūros valdytoją ir kitas, atsižvelgiant į suinteresuoto asmens pateikto prašymo pobūdį, Europos Sąjungos valstybių narių, trečiosios valstybės ir (ar) Lietuvos Respublikos valstybės institucijas su prašymu pagal kompetenciją pateikti savo išvadas dėl pateikto prašymo pagrįstumo, jo tenkinimo įtakos Lietuvos Respublikos tarptautiniams ir narystės Europos Sąjungoje įsipareigojimams, konkurencijos Lietuvos Respublikos geležinkelių transporto paslaugų rinkoje egzistavimo ir plėtros sąlygoms ir kitų prašymui nagrinėti svarbių aplinkybių. Išvados turi būti pateiktos per Susisiekimo ministerijos nurodytą terminą, kuris yra ne trumpesnis kaip 10 darbo dienų nuo Susisiekimo ministerijos kreipimosi gavimo dienos. 

III SKYRIUS
LIETUVOS RESPUBLIKOS VYRIAUSYBĖS NUTARIMO PROJEKTO RENGIMAS, DERINIMAS IR PRIĖMIMAS

10. Susisiekimo ministerija ne vėliau kaip per 1 mėnesį nuo Aprašo 9 punkte nurodytų subjektų išvadų gavimo dienos parengia Vyriausybės nutarimo, kuriuo priimamas sprendimas dėl apribojimo, projektą ir Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento patvirtinimo“ (toliau – Vyriausybės darbo reglamentas), nustatyta tvarka pateikia parengtą nutarimo projektą išvadoms gauti suinteresuotoms institucijoms ir suinteresuotam asmeniui. Nutarimo projektas Vyriausybei teikiamas Vyriausybės darbo reglamento nustatyta tvarka.
11. Jeigu iš pagal Aprašo 5, 6 ir 9 punktus gautos informacijos matyti, kad nėra Aprašo 3 punkte nurodytų aplinkybių, dėl kurių gali būti priimtas sprendimas dėl apribojimo, Susisiekimo ministerija Aprašo 10 punkte nurodytais terminais ir tvarka Vyriausybei pateikia visą informaciją apie tai, kodėl sprendimo dėl apribojimo siūloma nepriimti, kuri apsvarstoma Vyriausybės pasitarime.
[bookmark: _Hlk6388292]12. Vyriausybės nutarimo, kuriuo priimamas sprendimas dėl apribojimo, projekte turi būti nustatytas naudojimosi viešąja geležinkelių infrastruktūra vežimo geležinkelių transportu paslaugoms teikti iš trečiosios valstybės ir į ją apribojimas, sprendimo priėmimą lėmusios priežastys, sprendimo dėl apribojimo įsigaliojimo data (jeigu reikia).
13. Susisiekimo ministerija turi teisę prireikus kreiptis į Aprašo 9 punkte nurodytus subjektus dėl papildomos informacijos, kurios reikia sprendimui dėl apribojimo parengti. Informacija turi būti pateikta per Susisiekimo ministerijos nustatytą terminą, kuris yra ne trumpesnis kaip 5 darbo dienos. Prašymas pateikti informaciją nepratęsia Aprašo 10 punkte nurodyto termino. 
14. Vyriausybės nutarimo, kuriuo priimamas sprendimas dėl apribojimo, projektas svarstomas Vyriausybės pasitarime. Priėmus sprendimą pritarti Susisiekimo ministerijos pateiktam Vyriausybės nutarimo, kuriuo priimamas sprendimas dėl apribojimo, projektui, Susisiekimo ministerija šį nutarimo projektą  ne vėliau kaip per 5 darbo dienas nuo Vyriausybės pasitarimo pateikia Europos Komisijai ir kitoms Europos Sąjungos valstybėms narėms. 
15. Jeigu Europos Komisija ir kitos Europos Sąjungos valstybės narės per 3 mėnesius nuo Vyriausybės nutarimo, kuriuo priimamas sprendimas dėl apribojimo, projekto pateikimo Europos Komisijai ir kitoms Europos Sąjungos valstybėms narėms dienos nepateikia Susisiekimo ministerijai prieštaravimo dėl numatomo nustatyti naudojimosi viešąja geležinkelių infrastruktūra vežimo geležinkelių transportu paslaugoms teikti iš trečiosios valstybės ir į ją apribojimo, Susisiekimo ministerija ne vėliau kaip per 3 darbo dienas nuo šiame punkte nurodyto termino pabaigos pateikia Vyriausybei informaciją apie Europos Komisijos ir Europos Sąjungos valstybių narių poziciją kartu su siūlymu svarstyti Vyriausybės nutarimo, kuriuo priimamas sprendimas dėl apribojimo, projektą Vyriausybės posėdyje. 
16. Jeigu Europos Komisija ar kitos Europos Sąjungos valstybės narės per Aprašo 15 punkte nurodytą terminą pateikia pastabų dėl vertinimui teikto Vyriausybės nutarimo projekto, Susisiekimo ministerija ne vėliau kaip per 5 darbo dienas nuo Aprašo 15 punkte nurodyto termino pabaigos patikslina Vyriausybės nutarimo, kuriuo priimamas sprendimas dėl apribojimo, projektą ir Vyriausybės darbo reglamento nustatyta tvarka pateikia jį Vyriausybei. 
17. Jeigu Europos Komisija ar kitos Europos Sąjungos valstybės narės per Aprašo 15 punkte nurodytą terminą pateikia prieštaravimą dėl numatomo nustatyti naudojimosi viešąja geležinkelių infrastruktūra vežimo geležinkelių transporto paslaugoms teikti iš trečiosios valstybės ir į ją apribojimo, Susisiekimo ministerija pateikia šią informaciją Vyriausybei ir siūlo sprendimo dėl apribojimo nepriimti. Minėta informacija apsvarstoma  Vyriausybės pasitarime.
[bookmark: _GoBack]18. Susisiekimo ministerija per 3 darbo dienas nuo sprendimo dėl apribojimo priėmimo arba Aprašo 11 ar 17 punktuose nurodytos informacijos apsvarstymo Vyriausybės pasitarime, kai sprendimas dėl apribojimo nepriimamas, elektroninių ryšių priemonėmis informuoja apie tai suinteresuotą asmenį, geležinkelių transporto rinkos reguliuotoją, viešosios geležinkelių infrastruktūros valdytoją ir kitus subjektus, kurių vykdomai ūkinei komercinei veiklai priimtas sprendimas dėl apribojimo galimai turės teisinių pasekmių. Viešosios geležinkelių infrastruktūros valdytojas informaciją apie priimtą sprendimą dėl apribojimo paskelbia Viešosios geležinkelių infrastruktūros tinklo nuostatuose.

